རྒྱལ་མོ་ཚ་བ་རོང་གི་བོད་མི་རྣམས་ནི་ལས་ལ་བརྩོན་ཞིང་ཁྲེལ་གཞུང་ལྡན་པ།བློ་རིག་རྣོ་ལ་དཔའ་ངར་ཆེ་བས་བོད་གངས་ཅན་གྱི་ལྗོངས་སུ་སྙན་པའི་གྲགས་པ་འབར།ཁོ་ཚོས་དུས་ཡུན་རིང་བོའི་ལོ་རྒྱུས་ཀྱི་འཕེལ་རིམ་ཁྲོད་དུ་མདོ་དབུས་ཁམས་གསུམ་ན་གནས་པའི་ནང་མི་སྤུན་ཟླ་དང་ཆབས་ཅིག་འོད་སྟོང་འབར་བའི་བོད་ཀྱི་ཤེས་རིག་གསར་སྐྲུན་དང་།སྤྱི་ཚོགས་འཕེལ་རྒྱས་ཀྱི་བརྒྱུད་རིམ་ཁྲོད་དུའང་བྱས་རྗེས་གསུབ་ཏུ་མེད་པ་བཞག་ཡོད་པར་མ་ཟད།ཐུན་མོང་མ་ཡིན་པའི་ས་ཁུལ་རང་བཞིན་གྱི་རིག་གནས་ཀྱང་བསྐྲུན་ཡོད་ལ།དེ་ཡང་ལྷག་པར་ཏུ་རྒྱལ་རོང་གི་ཞིབ་འཇུག་པ་བཙན་ལྷ་ངག་དབང་ལགས་ཀྱིས་གསུངས་པ་ལྟར་རྒྱལ་རོང་བོད་མི་ཚོས་ལོ་རྒྱུས་ཐོག་ཏུ་རང་རྒྱལ་གྱི་སྤུན་ཟླ་མི་རིགས་གཞན་དང་དཔུང་གདངས་མཉམ་སྦྲེལ་གྱི་སྒོ་ནས་མེས་རྒྱལ་མཐའ་མཚམས་སྲུང་སྐྱོབ་བྱེད་པའི་ཆེད་དུ།ཤར་ཕྱོགས་ཀྲེ་ཅང་གི་རྒྱ་མཚོའི་དབུས་མཐའ་དང་།ནུབ་ཕྱོགས་བལ་བོའི་ས་མཚམས་སུ་མ་རུང་ཕྱི་དགྲའི་བཙན་འཛུལ་འགོག་རྒོལ་དུ་ཕྱིན་ནས།དཔའ་ངར་ཆེར་བསྐྱེད་དང་རང་སྲོག་ཕར་བསྔོས་ཀྱིས་དགྲ་བོར་རྡུང་རྡེག་བྱས་ཏེ།ཁེངས་དྲེགས་རང་རློམ་ཅན་གྱི་སྡང་དགྲའི་སྙིང་རྩ་འདར་བར་བྱས་ཤིང་།དཔའ་མཛངས་རྟུལ་ཕོད་ཀྱི་སྙན་པ་དབྱར་གྱི་རྔ་གསང་བཞིན་དུ་འཛིན་མའི་ཁྱོན་ཀུན་ལྡིར།ཞེས་མངོན་ལ།ད་དུང་རྒྱལ་རོང་དཔོན་དམག་ས་ངན་རི་འི་ཤི་པར་དཔུང་འཇུག་བྱེད་གྲས་སུ་ཞུགས་པ་དང་བཙན་འཛུལ་བ་གོར་དམག་མཐར་སྐྲོད་གཏོང་བར་ཕྱིན་ཞེས་རང་མི་རིགས་དང་རྒྱལ་ཁབ་ལ་བྱས་རྗེས་བླ་ན་མེད་པ་བཞག་གོ།གཉིས་པ།རྒྱལ་རོང་ཡུལ་སྐད་ཀྱི་སྒྲ་གདངས་ཀྱི་ཁྱད་ཆོས་བརྗོད་པ།